கேள்வி: வீரபத்திரர் பற்றி நீங்கள் என்ன அறிந்துள்ளீர்கள்?
பதில்: வீரபத்திரர் சிவன் நெற்றிக் கண்ணில் இருந்து தோற்றுவிக்கப்பட்ட கடவுளாகக் கருதப்படுகிறார். சிவபெருமானை மருமகனாகக் கொண்ட கர்வத்தினால் தட்சண் சிவனை மதியாமலும் அவருக்கு கொடுக்க வேண்டிய அவிர்பாகத்தைக் கொடுக்காமலும் யாகத்தை நிகழ்த்தினான். நியாயம் கேட்டு நின்ற தாட்சாயணியையும் மதிக்காமல் பேசவே தாட்சாயணி யாகத்தீயில் வீழ்ந்து தன்னை மாய்த்துக் கொள்ள முனைய, ருத்திர தாண்டவமாடிய சிவனின் உடலெங்கும் தோன்றிய வியர்வைத் துளிகள் ஆயிரம் வீரபத்திரராகத் தோன்றி பின் அவை ஒன்றாகியதென்றும், கடுங்கோபத்துடன் யாகசாலை சென்று அங்கிருந்த தேவர், முனிவர் சகலரையும் துவம்சம் செய்தார் என்றும் ஈற்றில் தக்கனின் சிரசை தம் கைவாளினால் அறுக்க அவன் ஆட்டுக்கடா வடிவெடுத்து வீரபத்திரனிடம் மன்னிப்புக் கேட்டு நின்றான் எனவும் புராணங்கள் கூறும். வீரபத்திரருக்கு “வீரம்” என்பதற்கு “அழகு” என்றும், “பத்திரம்” என்பதற்கு “காப்பவன்” என்றும் பொருள் கொண்டு “வீரம் காக்கும் கடவுள்” என்கின்றனர். தமிழ்நாட்டிலுள்ள பல சிவன் கோயில்களில் வீரபத்திரர் துணைத் தெய்வமாக வைக்கப்பட்டு தனிக் கோயில்களில் வழிபடப்படுகிறார். தமிழ்நாடு திருவண்ணாமலை,திருக்கழுக்குன்றம், சென்னையிலுள்ள மயிலாப்பூர், தாராசுரம், கும்பகோணம், அரியலூர், திருக்கடையூர் போன்ற இடங்களிலும், இலங்கை யாழ்ப்பாணம் கோப்பாய்_வீரபத்திர_சுவாமி_ஆலயம், கல்வியங்காடு, வியாபாரிமூலை, வரகால்பட்டு_பத்திரகாளியம்மன்_உடனுறை_வீரபத்திர_சுவாமி_திருக்கோயில் பாப்பிரெட்டிப்பட்டி வட்டம், பேதாதம்பட்டி-ஆத்தனூர் ஆகிய இடங்களிலும் வீரபத்திரர் கோயில்கள் உள்ளன. திருச்செந்தூர்ப் புராணத்தில் “ஆளுடைத் தனி ஆதியை நீத்தொரு வேள்வி முற்ற விரும்பிய தக்கனோர் நீள் சிரத்தை நிலத்திடை வீட்டிய வாள் படைத்த மதலையைப் போற்றுவாம்” என வீரபத்திரக் கடவுள் போற்றப்படுகிறார். "மரகத மணிநீலம் கிண்கிணீ ஜாலபத்தம் ப்ரகடித ஸமுகேச’ம் பானு ஸோமாக்னி நேத்ரம் … சூல தண்டோக்ர ஹஸ்தம் விருதல மஹிபூஷம் வீரபத்ரம் நமாமி" என்று வீரபத்திரர் பற்றிய ஒரு தியானஸ்லோகம் சொல்கிறது. உத்தராகண்டம் மாநிலத்திலுள்ள அரித்துவார் தான் தக்கன் யாகம் செய்ததும் தாட்சாயிணி யாக குண்டத்தில் விழுந்ததும் நடந்ததாய்க் கூறுகின்றனர். கங்கால் என்ற பெயரில் உள்ள இடத்தில் தட்சேசுவரர் மகாதேவர் கோயில் என்ற பெயரில் ஈசன் கோயில் கொண்டிருக்கிறார். இங்கே தான் வீரபத்திரரும் காளி தக்ஷனையும் அவன் கூட்டத்தாரையும் அழித்ததாயும் கூறுகின்றனர். தக்ஷன் சாகாவரம் பெற்றிருந்ததால் அவன் தலையை வெட்டி அதற்குப் பதிலாக ஆட்டுத் தலையை வைத்ததாகவும் கூறுவார்கள். மேலும் இங்கே சதிகுண்டம் என்ற பெயரிலேயே குண்டம் ஒன்றும் இருக்கிறது.